**Trappefamilien** eller **trapper** (Otididae) består av mellomstore til meget store terrestriske fugler som hovedsakelig er tilknyttet åpent gresskledd sletteland i den gamle verden og Oseania, men det biologiske mangfoldet er størst i Afrika. Familien består av 26 arter fordelt i ni slekter, hvorav fire er monotypiske. Familien inngår som eneste familie i ordenen **trappefugler** (Otidiformes). Blant trappene finner man også verdens tyngste flygedyktige nålevende fugl.

Taksonomi
---------

Koritrappehanner kan veie opp mot 19 kg og er trolig verdens tyngste flygedyktige fugl  (*Ardeotis kori*)
Svartbuktrappe   (*Lissotis melanogaster*)
Trapper ligner litt på tranefugler og var av morfologiske årsaker tidligere plassert i ordenen Gruiformes, men moderne forskning har avdekket at slektskapet til tranefuglene ikke er spesielt nært. De er derfor plassert i sin egen orden, Otidiformes, som videre inngår i den urangerte superordenen Otidimorphae.

Trappenes nærmeste nålevende slektninger er turakoene (Musophagiformes), og disse utgjør ifølge Jarvis *et al.* (2014) tilsammen en klade som er søstergruppen til gjøkefuglene (Cuculiformes). Prum *et al.* (2015) mener imidlertid at turakoene utgjør den basale linjen, og at derfor gjøkefuglene må være trappenes nærmeste slektning. Det nøyaktige slektskapet mellom disse gruppene er ikke endelig avklart.

Biologi
-------

Trapper er langbeinte og langhalsede mellomstore til meget store fugler (40–128 cm) med primært terrestrisk atferd. De største fuglene (først og fremst koritrappe) kan trolig veie opp mot 20 kg og måle opp mot 135 cm (105–128 regnes som normalt for hanner, 120 cm som typisk) i høyde. Noen jegere har imidlertid hevdet å ha fanget en stortrappe som veide hele 24 kg, men påstanden har aldri latt seg verifisere. Derimot ble det for noen år siden funnet en død stortrappe i Spania som veide hele 19 kg. Koritrappe er imidlertid størst av dem, med ei offisiell vekt på inntil 19 kg for levende hannindivider. Den blir dessuten høyere enn stortrappe og har i snitt større gjennomsnittsvekt og større vingespenn. Begge artene er allikevel blant de største fuglene i verden som kan fly. Til sammenligning veier en meget stor kongeørn rundt 6–7 kg og de aller største knoppsvanene og andeskondorene 14–15 kg.

Noen av slektene (*Otis*, *Ardeotis* og *Chlamydotis*) har ekstrem kjønnsdimorfisme, i det vekten for hunner kun ligger på omkring 1/3–1/4 av hannens og høyden rundt 2/3 av hannens.

Artene mangler baktær og har derfor ingen forutsetninger for trelevende atferd og vagling. Fuglene kan fly, men flyr sjelden (av og til så sjelden som en til to ganger i uken). Den engelske beskrivelsen av disse fuglene, «bustards», er sammensatt av det latinske ordet *avis* og det tapte spanske uttrykket *tarda* (men ikke i betydningen *langsom*), som er beslektet med det engelske ordet *tread* i betydningen *walking*; altså «fugl(er) som går».

Trapper trives i tropisk, subtropisk og varmt temperert klima, typisk i flatt gresskledd terreng, av og til med småvokst eller sparsom krattskog og mindre spredte busker og småtrær på.

Inndeling
---------

Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norsk navnekomité for fugl (NNKF) og er i henhold til Syvertsen *et al.* (2008, 2017).

**Treliste**
* Otidiformes, trappefugler
	+ Otididae, trappefamilien, 9 slekter, 26 arter
		- *Otis*, monotypisk
		- *Ardeotis*, 4 arter
		- *Chlamydotis*, 2 arter
		- *Neotis*, 4 arter
		- *Eupodotis*, 10 arter
		- *Lissotis*, 2 arter
		- *Houbaropsis*, monotypisk
		- *Sypheotides*, monotypisk
		- *Tetrax*, monotypisk

Referanser
----------

1. 1 2  Winkler, D. W. S. M. Billerman, and I.J. Lovette (2020). Bustards (Otididae), version 1.0. In *Birds of the World* (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
2. ↑  Jarvis, E.D. S. Mirarab, A.A. Aberer, et al. (2014), Whole-genome analyses resolve early branches in the tree of life of modern birds, *Science* **346**, 1320-1331. DOI:
3. ↑  Prum, R.O. J.S. Berv, A. Dornburg, D.J. Field, J.P. Townsend, E.M. Lemmon, and A.R. Lemmon (2015), A comprehensive phylogeny of birds (Aves) using targeted next-generation DNA sequencing, *Nature* **526**, 569-573. DOI:
4. ↑  Doreen Mcolaugh (2018) Kori Bustard Arkivert 11. juli 2020 hos Wayback Machine.. Bird Life Botswana. Besøkt 2020-07-08
5. 1 2  Alonso, Juan C.; Magaña, Marina; Alonso, Javier A.; Palacín, Carlos; Martín, Carlos A.; Martín, Beatriz (2009). *The Most Extreme Sexual Size Dimorphism among Birds: Allometry, Selection, and Early Juvenile Development in the Great Bustard (Otis tarda)*. The Auk 126 (3): 657.
6. 1 2 3  Collar, N. (2016). *Bustards (Otididae)*. In: del Hoyo, J. Elliott, A. Sargatal, J. Christie, D.A. & de Juana, E. (eds.). *Handbook of the Birds of the World Alive*. Lynx Edicions, Barcelona.
7. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
8. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:

Eksterne lenker
---------------

* (en) *trappefamilien* – oversikt og omtale av artene i WORMS-databasen Rediger på Wikidata

* (en) *trappefamilien* i Encyclopedia of Life Rediger på Wikidata

* (en) *trappefamilien* i Global Biodiversity Information Facility Rediger på Wikidata

* (no) *trappefamilien* hos Artsdatabanken Rediger på Wikidata

* (sv) *trappefamilien* hos Dyntaxa Rediger på Wikidata

* (en) *trappefamilien* hos Fauna Europaea Rediger på Wikidata

* (en) *trappefamilien* hos Fossilworks Rediger på Wikidata

* (en) *trappefamilien* hos ITIS Rediger på Wikidata

* (en) *trappefamilien* hos NCBI Rediger på Wikidata

* (en) *Kategori:Otididae* – bilder, video eller lyd på Wikimedia Commons Rediger på Wikidata

* (en) *Otididae* – galleri av bilder, video eller lyd på Wikimedia Commons Rediger på Wikidata


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** NKC
 |